Diari Oficial de la Generalitat Valenciana


Sumari del DOGV 9940, del 19-09-2024 (2024/8983)

RESOLUCIÓ d’11 de juny de 2024, del director general d’Urbanisme, Paisatge i Avaluació Ambiental, per la qual es formula l’informe d’impacte ambiental del Projecte de sondeig per a captació d’aigües subterrànies, parcel·la 97, del polígon 3, del terme municipal de Godella. Expedient: 117/2024/AIA (3476348).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9940

Data del DOGV
:   19-09-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/8983

CVE
:   OMJG-F-3534-9808

Data del document
:   11-06-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * impacte ambiental

«Informe d’impacte ambiental

Expedient: 117/2024/AIA (3476348).

Títol: Sondeig per a captació d’aigües subterrànies.

Titulars: Rupanco 2003, SL.

Òrgan substantiu: Servici Territorial d’Indústria, Energia i Mines de València.

Localització: parcel·la 97, del polígon 3, del terme municipal de Godella (València).

Tramitació administrativa

Mitjançant l’escrit firmat el 09.04.2024 pel cap del Servici Territorial d’Indústria, Energia i Mines de València (referència expedient ASOSUB/2023/326/46), es va traslladar a este òrgan ambiental l’expedient a fi de sotmetre’l al procediment d’avaluació ambiental simplificada, de conformitat amb la Llei 21/2013, de 9 de desembre, i el Reial decret 445/2023, de 13 de juny.

Tal com establix l’article 46 de la Llei 21/2013, de 9 de desembre, este òrgan ambiental va realitzar una consulta a les administracions públiques afectades. En concret, el 30.04.2024 es formula una consulta a l’Ajuntament de Godella perquè, d’acord amb les seues competències, informe sobre si el desenrotllament del projecte en el seu terme municipal pot causar impactes ambientals significatius. De la mateixa manera, el 30.04.2024 es realitza una consulta a la Confederació Hidrogràfica del Xúquer (CHJ).

Transcorregut el termini màxim de consulta que establix l’article 46 de la Llei 21/2013, no s’ha rebut contestació de l’Ajuntament de Godella.

La CHJ, en el seu informe amb número de referència 2024C-AM-00525 emés en resposta a les consultes dins del procediment d’avaluació d’impacte ambiental de projectes de captacions d’aigües subterrànies de fins a 7000 m³, indica que l’organisme valorarà les afeccions de la captació durant la tramitació del procediment que establix l’article 54.2 del text refós de la Llei d’aigües i sol·licita la inclusió en la resolució ambiental de la condició del no inici de les obres dels sondejos sense la inscripció prèvia en el Registre d’aigües de l’organisme de conca.

Atesa la informació que conté l’expedient, es considera que hi ha elements de juí suficients per a realitzar l’avaluació d’impacte ambiental simplificada.

Criteris ambientals

Per a l’emissió d’este informe d’impacte ambiental, de conformitat amb l’article 47 de la Llei 21/2013, de 9 de desembre, d’avaluació ambiental, s’han tingut en compte els criteris de l’apartat a de l’annex III d’esta llei.

Característiques del projecte

L’objecte del projecte és executar un sondeig de captació d’aigües subterrànies que, en cas de ser positiu, permeta obtindre aproximadament 10 l/s per a regs d’una finca de fruiteres d’1,4 ha.

Es preveu que els terrenys que travessen estiguen constituïts per llims arenosos, arenes i graves fins a aconseguir calcarenites carstificades de l’helvecià, per la qual cosa s’ha triat com a sistema de perforació la rotopercussió amb escombratge de fons mitjançant aire comprimit per a netejar la cambra de bombament.

La perforació per realitzar arribarà als 145 m de profunditat i 250 mm de diàmetre i s’estima que l’aqüífer es localitza a uns 65 m de profunditat. L’entubament es realitzarà amb una canonada d’acer de 200 mm de diàmetre, mitjançant successius trams soldats. La captació es realitzarà en els primers 40 m des del fons, mitjançant el ranurat de la canonada. La canonada definitiva es protegirà amb tapa o dispositiu de protecció, i la protecció es completarà mitjançant el cimentat amb formigó entre la canonada i la paret del sondeig.

La zona de treball es localitza en un camí d’accés a la parcel·la en el seu marge sud, es preveu realitzar el desbrossament i l’anivellament de la superfície d’emplaçament de la perforadora en una superfície de 150 m². No cal nous accessos. Durant la perforació únicament s’empraran refrigerants biodegradables com a element de refrigeració i evacuació del detritus.

S’ha calculat el volum aproximat de detritus obtingut en la perforació, tenint en compte el diàmetre de perforació i la humitat d’estos, per la qual cosa es produirà un volum aproximat de 7 m³ de detritus, que s’utilitzaran en la millora dels camins de la finca.

El termini d’execució previst per a la realització de les obres a partir de la data de recepció de les autoritzacions necessàries s’estima en un mes.

Ubicació del projecte

La zona on es realitzarà el projecte es localitza en la partida Ermita Nova, en la parcel·la 97, del polígon 3, del terme municipal de Godella, propietat del promotor. Les coordenades UTM que corresponen al punt són (ETRS89; fus 30): X= 720.305, Y= 4.380.264, Z= 98 m s. n. m.

El sondeig està situat en una finca rústica dedicada al cultiu de fruiters segons la cartografia d’ocupació del sòl de la Comunitat Valenciana. La parcel·la està classificada com a sòl no urbanitzable protegit (forestal, paisatgístic i mediambiental) pel planejament urbanístic i és compatible amb este el tipus d’instal·lacions de caràcter agrícola amb la preceptiva llicència municipal.

Es tracta d’un àmbit totalment antropitzat que conforma un mosaic de parcel·les agrícoles, infraestructures viàries i urbanitzacions. A l’oest del punt de perforació, a uns 200 m en el paratge de l’Ermita Nova, es localitza una agrupació de vivendes aïllades.

El punt de perforació no se situa ni en l’àmbit d’espais naturals protegits o pertanyents a la Xarxa Natura 2000, hàbitats prioritaris, ni en elements formalment declarats de la infraestructura verda, muntanyes públiques o vies pecuàries. El sondeig no se situa en zones afectades per risc d’inundació segons el PATRICOVA. Es troba a menys de 500 m de formacions aïllades de terreny forestal, per tant, es considera com a zona d’influència forestal segons la Llei 3/1993, de 9 de desembre, forestal de la Comunitat Valenciana.

Atesa la classificació segons el Pla Hidrològic 2022/2027 de la Confederació Hidrogràfica del Xúquer, el sondeig captarà aigües de la massa d’aigua subterrània denominada Llíria-Casinos, amb codi 080.131, de tipus permeable, que es caracteritza per un estat quantitatiu, químic i global dolent. El recurs segons dades de la CHJ és de 69,6 hm³, amb una superfície total de 861 km², i un nivell d’explotació molt alt.

Característiques de l’impacte potencial

No es produïx un canvi d’ús de sòl perquè actualment la parcel·la ja és de regadiu.

Al marge de l’aprofitament hídric, l’ús de recursos naturals és irrellevant en esta mena d’obres, així com la generació de residus, més enllà del detritus generat per la perforació que, per la seua escassa magnitud, caràcter terrigen i naturalesa inerta, seran reutilitzats íntegrament en el condicionament dels camins de la parcel·la. Si s’executa una bassa per a l’emmagatzematge temporal del detritus, una vegada finalitzat el sondeig, es procedirà al rebliment d’esta amb el material extret i es deixarà la superfície restaurada.

Durant la fase d’execució, la superfície afectada serà l’ocupada pels equips de perforació, canonades, maquinària auxiliar, aproximadament 150 m².

Es produiran una sèrie d’afeccions a l’atmosfera per la generació d’olors, sorolls i vibracions, i també emissions en forma de partícules, de curt espai temporal i de baixa rellevància ambiental. D’acord amb el document ambiental, es dotarà la infraestructura de perforació de captadors de pols i es realitzarà una revisió i neteja periòdica de la coberta vegetal pròxima. Els fluids que s’utilitzen durant la perforació seran biodegradables.

No es preveu un impacte significatiu sobre la vegetació natural, fauna ni biodiversitat, excepte el que es puga produir amb caràcter puntual i temporal durant l’execució dels treballs a causa del pas de la maquinària.

No s’indica en projecte la demanda anual estimada, per la qual cosa no es pot determinar si caldrà la concessió administrativa d’aigües, que haurà de ser atorgada prèviament per l’organisme de conca, o si per contra, el dret a l’ús privatiu, s’obtindrà de conformitat amb l’article 54.2 del text refós de la Llei d’aigües.

No es contempla l’acumulació d’efectes negatius respecte a altres projectes i no es localitzen altres captacions en l’entorn pròxim de 100 m. L’extracció del cabal sol·licitat no supera en principi l’1 % dels recursos disponibles de la massa d’aigua. En tot cas, els possibles efectes hidrogeològics relatius a l’ús i el consum de recursos naturals (aigua) entren en les competències directes de l’organisme de conca que intervé en el mateix tràmit d’autorització d’aprofitament.

El risc d’accidents queda regulat per les normes laborals i de seguretat minera, que competixen a l’òrgan substantiu, encara que és poc probable que puguen arribar a tindre efectes ambientals de consideració. Quan finalitzen els treballs, es retiraran tots els equips i materials utilitzats durant l’obra.

Es preveu l’ús de maquinària susceptible de generar incendis, no obstant això, atés que la zona d’obres es troba a més de 100 m de terreny forestal i no existix continuïtat respecte a esta, no serà necessària la comunicació expressa a l’administració competent en matèria forestal. En qualsevol cas, s’incorporen al plec de condicions tècniques del projecte el plec general de normes de seguretat en prevenció d’incendis forestals a observar en l’execució d’obres i treballs que es realitzen en terreny forestal o en els seus voltants arreplegat en l’annex IX del Decret 91/2023, de 22 de juny, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana.

No s’han detectat béns culturals, restes arqueològiques ni altres elements catalogats del patrimoni cultural valencià, ni afeccions al seu àmbit de protecció. S’adoptaran, no obstant això, les mesures preventives i de control i seguiment per a comprovar el normal desenrotllament de les obres i per si es produïra qualsevol troballa fortuïta o situacions imprevistes.

El document ambiental preveu la col·locació d’una sonda que permeta controlar de manera estacional l’evolució del nivell piezomètric en l’aqüífer i la qualitat d’este.

De conformitat amb l’article 123 del Reial decret legislatiu 1/2001, de 20 de juliol, pel qual s’aprova el text refós de la Llei d’aigües, no pot iniciar-se la construcció d’una obra hidràulica que comporte la concessió de nous usos de l’aigua sense que prèviament s’obtinga o es declare la corresponent concessió, autorització o reserva demanials.

El segellament de la captació en la fase d’abandó serà objecte de projecte específic, que es comunicarà a l’organisme de conca, i en este s’utilitzaran materials inerts per a evitar la contaminació de l’aqüífer.

Conclusió

En relació amb els criteris de l’annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no necessita l’avaluació d’impacte ambiental ordinària.

Consideracions jurídiques

El projecte constituïx un supòsit d’avaluació d’impacte ambiental simplificada, d’acord amb l’article 7.2 de la Llei 21/2013, de 9 de desembre, d’avaluació ambiental, en concordança amb l’epígraf a.3r del grup 3 de l’annex II d’esta llei.

L’expedient ha seguit el tràmit d’avaluació d’impacte ambiental simplificada, previst en la secció 2a, capítol 2, del títol II, de la Llei 21/2013.

L’article 9.1 del Decret 147/2023, de 5 de setembre, del Consell, d’aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d’Urbanisme, Paisatge i Avaluació Ambiental, la competència en avaluació ambiental estratègica i impacte ambiental, i inclou els sistemes indicadors i les avaluacions ambientals.

Per tot el que s’ha dit abans, a proposta del Servici d’Avaluació d’Impacte Ambiental i amb el vistiplau del subdirector general d’Avaluació Ambiental i Paisatge, amb l’ús de les atribucions que ostente,

RESOLC

*Primer*

Estimar que el projecte de sondeig per a captació d’aigües subterrànies amb destinació a reg en el terme municipal de Godella (València), promogut per Rupanco 2003, SL, sense perjuí de l’obtenció prèvia de les autoritzacions sectorials que se li apliquen, no tindrà efectes significatius sobre el medi ambient i no necessita una avaluació d’impacte ambiental ordinària. Tot això, sempre que s’ajuste a la documentació que obra en l’expedient, a les previsions del projecte i del document ambiental i als termes del present informe, en particular:

1) No podran iniciar-se els treballs per a l’execució del sondeig mentres no s’haja obtingut de l’organisme de conca la prèvia concessió, autorització o s’haja obtingut la inscripció en el registre d’aigües.

Es compliran les mesures preventives i correctores que s’establixen en el document ambiental, sempre que no siguen contradictòries amb les de la present resolució. Es farà la vigilància ambiental d’acord amb pla de vigilància i el seguiment ambiental inclòs en el document ambiental, s’adaptarà i s’ampliarà a les determinacions del present condicionat, de manera que es concrete el seguiment efectiu de totes les mesures preventives i correctores plantejades, es definisca responsable, mètode i periodicitat dels controls i informes i també el mètode i la forma per a la correcció de les desviacions produïdes.

3) Es protegirà la vegetació adjacent, les estructures, camins i instal·lacions que puguen resultar afectades per a evitar la seua deterioració, i s’aplicaran els regs previstos per a minimitzar la generació de pols. Les zones en les quals s’hagen produït compactacions a causa de l’estada i pas de maquinària es restauraran mitjançant subsolatge i/o arada.

4) Els treballs es programaran de manera que es minimitze l’afecció a les vivendes pròximes i es limitaran a horari diürn.

5) No es realitzaran, en la zona d’obres, actuacions de proveïment de carburant o manteniment de maquinària que puguen contaminar el sòl o les aigües subterrànies.

6) Si durant l’execució de les obres es trobaren restes paleontològiques, arqueològics o etnogràfiques, el promotor haurà de posar el fet en coneixement de la Conselleria de Cultura de manera immediata, i adoptarà les mesures pertinents per a la seua protecció i conservació de conformitat amb el que preveuen els articles 63 i 65 de la Llei 4/1998, d’11 de juny, del patrimoni cultural valencià.

7) Així mateix, els residus generats es gestionaran segons la normativa vigent i mitjançant un gestor autoritzat.

8) Si s’executa una bassa per a l’emmagatzematge temporal del detritus, una vegada finalitzat el sondeig, es procedirà al seu rebliment amb el material extret i es deixarà la superfície restaurada.

9) Els materials extrets de la perforació i els de l’excavació de la bassa de llots són de naturalesa molt similar, i tots dos inerts i innocus. Els detritus del sondeig tenen el codi LER 01 05 04 (llots i residus de perforacions que contenen aigua dolça) i el material extret de la bassa el codi LER 17 05 04 (materials naturals excavats). Els materials d’excavació tenen regulació i gestió específica segons l’Orde APM/1007/2017 que regula les normes de valorització de materials excavats per al seu ús en obres i operacions de rebliment diferents al lloc on es van generar. També caldria aplicar el Decret 200/2004, del Consell de la Generalitat, que regula l’ús de residus inerts en obres de restauració i rebliment (art. 3.1.a). No obstant això, als detritus del sondeig se’ls aplicaria el Decret 200/2004, ja que l’Orde APM/1007/2007 només s’aplica a materials classificats amb el codi 17 05 04. En qualsevol cas, el terreny haurà de ser restaurat perquè es quede amb la seua morfologia inicial.

10) A fi de preservar la integritat de l’aqüífer i protegir les aigües subterrànies de l’entrada de contaminants tant en la construcció de la captació d’aigua com en el segellament i clausura del pou, s’hauran de complir les instruccions bàsiques de protecció establides en el reglament de domini públic hidràulic. La canonada de revestiment sobreeixirà almenys 50 cm sobre el nivell del terreny. En el cas que el resultat del sondeig fora negatiu o que per diferents motius es renunciara al seu ús, s’haurà de procedir a la seua clausura i segellament, i també a la restauració del terreny perquè el punt quede totalment integrat en la superfície.

*Segon*

De conformitat amb el que preveu l’article 47 de la Llei 21/2013, de 9 de desembre:

A. L’informe d’impacte ambiental es publicarà en el *Diari Oficial de la Generalitat Valenciana*, sense perjuí de la publicació en la seu electrònica de l’òrgan ambiental.

B. L’informe d’impacte ambiental perdrà la seua vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s’ha procedit a l’autorització del projecte en el termini màxim de quatre anys des de la publicació, llevat que s’acorde la pròrroga de la vigència de l’informe d’impacte ambiental.

C. L’informe d’impacte ambiental no serà objecte de cap recurs sense perjuí dels que, si és el cas, procedisquen en via administrativa o judicial davant de l’acte, si és el cas, d’autorització del projecte.

*Tercer*

L’òrgan substantiu publicarà en el butlletí oficial corresponent la decisió d’autoritzar o denegar el projecte, en els termes previstos en l’article 48 de la Llei 21/2013, de 9 de desembre.»

  

València, 11 de juny de 2024

Miguel Angel Ivorra Devesa

Director general d'Urbanisme, Paisatge i Avaluació Ambiental